CELEX: 62021TN0170
Language: mt
Date: 2021-03-25 00:00:00
Title: Kawża T-170/21: Rikors ippreżentat fil-25 ta’ Marzu 2021 – Ben Ali vs Il-Kunsill

7.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/47
            
         
      Rikors ippreżentat fil-25 ta’ Marzu 2021 – Ben Ali vs Il-Kunsill
      (Kawża T-170/21)
      (2021/C 217/63)
      Lingwa tal-kawża: il-Franċiż
      
         Partijiet
      
      
         Rikorrent: Mehdi Ben Tijani Ben Haj Hamda Ben Haj Hassen Ben Ali (Saint-Étienne-du-Rouvray, Franza) (rappreżentant: A. de Saint Remy, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tilqa’ r-rikors ta’ Mehdi Ben Ali u tiddikjarah fondat;
               
            
                  —
               
               
                  tiddeċiedi b’urġenza, skont ir-regoli proċedurali applikabbli;
               
            
                  —
               
               
                  tadotta, għall-finijiet kollha, miżura ta’ organizzazzjoni tal-proċedura skont l-Artikolu 64 tar-Regoli tal-Proċedura tagħha, intiża sabiex il-Kummissjoni tiżvela “d-dokumenti kollha relatati mal-adozzjoni” tar-Regolament ikkontestat;
               
            
                  —
               
               
                  tannulla, b’effett immedjat, id-Deċiżjoni tal-Kunsill (PESK) 2021/55, li tikkonċernah, ikkomunikata permezz ta’ ittra bir-referenza SGS 21/0041 tal-25 ta’ Jannar 2021 mibgħuta bil-format RAR fis-26 ta’ Jannar 2021 u rċevuta fid-29 ta’ Jannar 2021 intiża sabiex ismu jinżamm fuq il-lista ta’ persuni li huma suġġetti għall-miżuri restrittivi li jinsabu fl-Anness tad-Deċiżjoni tal-Kunsill 2011/72/PESK, emendata bid-Deċiżjoni tal-Kunsill 2021/55/PESK, fl-Anness I tar-Regolament tal-Kunsill (UE) Nru 101/2011, implimentat mir-Regolament ta’ Implimentazzjoni tal-Kunsill (UE) 2021/49, dwar miżuri restrittivi diretti kontra ċerti persuni u entitajiet u korpi fid-dawl tas-sitwazzjoni fit-Tuneżija u, min-naħa l-oħra, l-annullament tar-Regolament ta’ Implimentazzjoni tal-Kunsill (UE) 2021/49 li jimplimenta r-Regolament (UE) Nru 101/2011 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fit-Tuneżija;
               
            
                  —
               
               
                  tikkundanna lill-Kunsill tal-Unjoni Ewropea tħallas lil Mehdi Ben Ali s-somma globali ta’ EUR 150 000 bħala kumpens għad-danni kollha mġarrba;
               
            
                  —
               
               
                  tikkundanna lill-Kunsill tal-Unjoni Ewropea tħallas lil Mehdi Ben Ali s-somma ta’ EUR 30 000 għall-ispejjeż tad-difiża tiegħu insostenn ta’ dan ir-rikors, minbarra l-ispejjeż tad-difiża li jistgħu jinġabru skont l-Artikolu 91 tar-Regoli tal-Proċedura;
               
            
                  —
               
               
                  tikkundanna lill-Kunsill tal-Unjoni Ewropea għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka seba’ motivi.
      
                  1.
               
               
                  L-ewwel motiv ibbażat fuq nuqqas ta’ bażi legali suffiċjenti. Ir-rikorrent isostni li sanzjoni tkun iġġustifikata biss mill-kapaċità tagħha li tikseb l-għanijiet li għalihom tkun ġiet adottata u li s-sempliċi konstatazzjoni ta’ theddida għall-paċi ma hijiex suffiċjenti. Madankollu, f’dan il-każ, il-Kunsill tal-Unjoni Ewropea jiġġustifika l-miżuri li jikkawżaw preġudizzju permezz tal-għan ta’ żvilupp sostenibbli tal-ekonomija Tuneżina u tas-soċjetà tagħha. Għalhekk, is-sanzjoni applikata mill-Kunsill ma hijiex intiża għaż-żamma jew għall-istabbiliment tal-paċi iżda għall-iżvilupp ekonomiku u demokratiku tas-soċjetà Tuneżina. Din is-sanzjoni għandha għalhekk titneħħa jew tiġi emendata.
               
            
                  2.
               
               
                  It-tieni motiv ibbażat fuq ksur tad-drittijiet tad-difiża u tad-dritt għal protezzjoni ġudizzjarja effettiva. Ir-rikorrent iqis, qabelxejn, li fl-istadju tat-teħid tad-deċiżjoni, il-proċeduri applikati kisru d-drittijiet fundamentali tiegħu minħabba l-iżbilanċ bejn ir-raġunijiet mogħtija u r-rispett għad-drittijiet individwali. Sussegwentement, fl-istadju tad-deżinjazzjoni, ir-rikorrent jgħid li d-drittijiet tiegħu ġew miksura bi proċeduri insuffiċjenti peress li dawn ma ppermettewlux jeżerċita rimedju effettiv. Fl-aħħar nett, ir-rikorrent isostni li fl-istadju tal-eżekuzzjoni, il-proċedura ta’ derogi ma tirrispettax id-dritt għal rimedju effettiv.
               
            
                  3.
               
               
                  It-tielet motiv ibbażat fuq ksur tal-obbligu ta’ motivazzjoni. Ir-rikorrent jinvoka f’dan ir-rigward l-assenza ta’ deċiżjoni u b’mod iktar preċiż ta’ espożizzjoni tal-fatti rilevanti, mill-Istat Tuneżin, li jistgħu jkunu ta’ bażi għall-inklużjoni tiegħu fil-lista kontenzjuża.
               
            
                  4.
               
               
                  Ir-raba’ motiv ibbażat fuq l-iżball manifest ta’ evalwazzjoni. Skont ir-rikorrent, l-iżball manifest jikkonsisti fl-assenza ta’ prova tal-parteċipazzjoni tiegħu fi kwalunkwe att illegali li jikkonsisti f’miżapproprijazzjoni ta’ fondi pubbliċi Tuneżini jew operazzjonijiet ta’ ħasil tal-flus. Barra minn hekk, il-kap ta’ akkuża ta’ att ta’ kompliċità fl-abbuż ta’ pożizzjoni ta’ uffiċjal pubbliku lanqas ma kien sostnut minn provi.
               
            
                  5.
               
               
                  Il-ħames motiv ibbażat fuq il-ksur tal-Artikoli 31, 46 u 55 tal-Konvenzjoni tan-Nazzjonijiet Uniti kontra l-Korruzzjoni. Ir-rikorrent isostni f’dan ir-rigward li skont dawn id-dispożizzjonijiet, miżura kawtelatorja ta’ ffriżar u ta’ konfiska għandha tkun ibbażata fuq deċiżjoni tal-Istat rikjedenti jew fuq espożizzjoni tal-fatti rilevanti mill-istess Stat rikjedenti b’deskrizzjoni tal-miżuri mitluba. Madankollu, huwa jsostni li l-miżuri restrittivi ġew ordnati kontrih mingħajr ma ġew osservati dawn il-kriterji.
               
            
                  6.
               
               
                  Is-sitt motiv ibbażat fuq l-iżball ta’ evalwazzjoni mwettaq mill-Kunsill fir-rigward tal-proporzjonalità tal-miżuri adottati kontra r-rikorrent.
               
            
                  7.
               
               
                  Is-seba’ motiv ibbażat fuq l-użu ħażin ta’ poter.